गिल ने यहां न्यूजीलैंड के खिलाफ शतक लगाया था, केएल की जगह मौका मिलना संभव
IND vs AUS 3rd Test Team India Australia Practice | Kohli Catch Practice, टीम इंडिया के बैटर्स केएल राहुल और शुभमन गिल ने अलग-अलग नेट में एक ही समय पर बैटिंग प्रैक्टिस की।
इंदौर के होलकर स्टेडियम में भारत और ऑस्ट्रेलिया के बीच तीसरा टेस्ट बुधवार से खेला जाएगा। मैच से पहले दोनों ही टीमों ने इंदौर में प्रैक्टिस शुरू कर दी है। टीम इंडिया के बैटर्स केएल राहुल और शुभमन गिल ने सोमवार को एक साथ बैटिंग प्रैक्टिस की।
पिच की तस्वीर भी सामने आई है। इसमें बीच में थोड़ी घास है पर बाकी जगह ऐसा नहीं है। माना जा रहा है कि इस पिच पर बल्लेबाजी आसान होगी। 2 टेस्ट मैच हार चुकी ऑस्ट्रेलियाई टीम का फोकस स्पिन गेंदबाजी के सामने बल्लेबाजी पर रहा।
इसी मैदान पर जनवरी में शुभमन गिल ने न्यूजीलैंड के खिलाफ शतक लगाया है। हालांकि, यह शतक वनडे में लगाया था पर आउट ऑफ फॉर्म चल रहे केएल राहुल की जगह उन्हें ओपनिंग का मौका मिल सकता है।
खबर में आगे प्रैक्टिस सेशन और टीमों की स्ट्रैटजी पर बात होगी, पहले देखते हैं पिच की तस्वीर
पिच की ये तस्वीर क्या कहती है, 3 पॉइंट
1. पिच पर बीच में घास है, लेकिन दोनों ही एंड की पॉपिंग क्रीज सूखी नजर आ रही है। एक्सपर्ट्स कहते हैं कि इंदौर की पिच बैटिंग फ्रेंडली रहेगी। यहां शुरुआती 2 दिन बैटर्स को मदद रहेगी।
2. तीसरे दिन से पिच टूटना शुरू होगी और टेस्ट के आखिरी दिन स्पिनर्स को मदद मिलेगी।
3. नागपुर और दिल्ली में शुरुआती 2 टेस्ट के दौरान दूसरे दिन से ही पिच पर बहुत ज्यादा स्पिन देखने को मिली थी। जिस कारण दोनों ही टीमों के स्पिनर्स ने खूब विकेट चटकाए। 2 टेस्ट की सीरीज में भारत के रवींद्र जडेजा 17, रविचंद्रन अश्विन 14 और ऑस्ट्रेलिया के टॉड मर्फी 10 विकेट ले चुके हैं।
सबसे बड़ा सवाल, राहुल ओपनिंग करेंगे या शुभमन गिल...शुभमन के चांस ज्यादा
केएल राहुल: फॉर्म सवालों के घेरे में है। पिछले 4 टेस्ट में उनका हाईएस्ट स्कोर 23 रन है। ऑस्ट्रेलिया और बांग्लादेश के खिलाफ इन 4 टेस्ट की 7 पारियों में उन्होंने 22, 23, 20, 17 और 1 रन बनाए हैं। उन्होंने जनवरी 2021 में आखिरी बार टेस्ट में साउथ अफ्रीका के खिलाफ फिफ्टी प्लस स्कोर बनाया था। पिछले 5 टेस्ट से उनकी पारियों में कोई शतक या अर्धशतक नहीं है।
शुभमन गिल: टेस्ट में शुभमन ने दिसंबर 2022 में बांग्लादेश के खिलाफ शतक मारा है। ये टेस्ट करियर का इकलौता शतक है। वे 4 अर्धशतक भी लगा चुके हैं। वनडे की पिछली 4 पारियों में 3 शतक हैं और इनमें एक 208 रनों की पारी न्यूजीलैंड जैसी टीम के खिलाफ खेली है। होलकर ग्राउंड पर 24 जनवरी को ही 112 रन की पारी खेली है। ग्राउंड और मौजूदा फॉर्म को ध्यान में रखते हुए, उन्हें मौका दिया जा सकता है।
गिल स्पिनर्स तो राहुल पेसर्स के खिलाफ प्रैक्टिस करते दिखे
शुभमन सोमवार को सबसे पहले होलकर स्टेडियम पहुंचे। बाकी प्लेयर्स वॉर्मअप कर रहे थे, लेकिन गिल पैड बांधकर नेट्स पर बैटिंग के लिए चले गए। कोच राहुल द्रविड़ ने कुछ देर तक उन्हें बैटिंग करते हुए देखा। इसके बाद पास के नेट्स में केएल राहुल ने प्रैक्टिस शुरू कर दी। गिल ने जहां जडेजा, अक्षर समेत अन्य स्पिनर्स के सामने बहुत देर बैटिंग की तो वहीं, राहुल ने लेफ्ट आर्म पेसर्स के सामने बैटिंग की।
कोहली का फॉर्म भी मुश्किल दौर में है
होलकर स्टेडियम में टीम इंडिया के पूर्व कप्तान विराट कोहली और रोहित शर्मा ने भी एक ही समय पर नेट प्रैक्टिस की। रोहित जहां स्पिनर्स के खिलाफ लंबे-लंबे शॉट्स लगाते दिखे, वहीं कोहली ऑफ स्पिनर्स के सामने लगातार डिफेंस करते दिखे।
बैटिंग प्रैक्टिस के बाद कोहली ने अपने साथी प्लेयर्स को स्लिप कैचिंग की प्रैक्टिस भी कराई। कोहली खुद इंटरनेशनल क्रिकेट में 300 कैच लेने से महज एक कैच दूर हैं।
कोहली ने 23 नवंबर 2019 को आखिरी बार टेस्ट शतक जड़ा था। इस शतक के बाद कोहली ने 22 टेस्ट खेल लिए और महज 993 रन ही बना सके। उन्होंने 6 फिफ्टी लगाईं, लेकिन उनका बैटिंग औसत महज 26.13 का रहा। जो उनके टेस्ट करियर औसत 48.49 से बहुत कम है।
अब होलकर में ऑस्ट्रेलिया और इंडियन टीमों की प्रैक्टिस की कुछ तस्वीरें देखिए
स्टार्क का खेलना तय, इंडिया में बॉलिंग रिकॉर्ड खास नहीं, बल्लेबाजी में दिखाया दम
शुरुआती 2 टेस्ट में चोट के कारण प्लेइंग-11 से बाहर रहे तेज गेंदबाज मिचेल स्टार्क और ऑलराउंडर कैमरून ग्रीन सोमवार को प्रैक्टिस करते नजर आए। स्टार्क ने जहां रिवर्स स्विंग की प्रैक्टिस की तो वहीं, ग्रीन ने स्टार्क की गेंदों का ही सामना किया। ग्रीन इस दौरान स्टार्क की बॉल पर बोल्ड भी हो गए।
ऑस्ट्रेलिया के कप्तान पैट कमिंस पारिवारिक कारणों से ऑस्ट्रेलिया लौट गए। वह तीसरा टेस्ट नहीं खेलेंगे। उनकी जगह उप कप्तान स्टीव स्मिथ टीम की कमान संभालेंगे। टीम मैनेजमेंट कमिंस की जगह मिचेल स्टार्क को टीम में शामिल कर सकती है। भारत में स्टार्क का बॉलिंग रिकॉर्ड तो कुछ खास नहीं है, लेकिन बैटिंग से उन्होंने यहां 4 टेस्ट में 250 से ज्यादा रन बनाए हैं।
स्पोर्ट्स की अन्य खबरें भी पढ़ें। 
भारत-ऑस्ट्रेलिया के बीच तीसरा टेस्ट कल से
भारत और ऑस्ट्रेलिया के बीच तीसरा टेस्ट एक मार्च से इंदौर के होलकर स्टेडियम में खेला जाएगा। 4 मैचों की सीरीज के 2 मैच जीतकर भारत सीरीज में 2-0 से आगे है। तीसरा टेस्ट जीतने के साथ टीम इंडिया लगातार चौथी बार बॉर्डर-गावस्कर ट्रॉफी जीत लेगी। वहीं, ऑस्ट्रेलिया इस मैच को जीतकर भारत में 19 सालों में दूसरी जीत दर्ज करना चाहेगा। पूरी खबर पढ़ने के लिए यहां क्लिक करें। 
पावर हिटिंग में महिला क्रिकेटर पीछे
क्रिकेट के टी-20 फॉर्मेट में पावर हिटिंग सबसे अहम है। इस डिपार्टमेंट में महिलाएं पुरुषों से पिछड़ती नजर आ रही हैं। महिला टीम 120 गेंदों में औसतन 116 रन बना पाती हैं। पुरुष 151 रन बना लेते हैं। प्रति ओवर रन रेट और स्ट्राइक रेट के मामले में भी महिलाएं पीछे ही हैं। पूरी खबर पढ़ने के लिए यहां क्लिक करें। 